OBRAZLOŽITVENI MEMORANDUM

1.OZADJE PREDLOGA

17. zasedanje konference pogodbenic (CoP 17 – Conference of the Parties) Konvencije o mednarodni trgovini z ogroženimi prosto živečimi živalskimi in rastlinskimi vrstami (CITES) bo potekalo od 24. septembra do 5. oktobra 2016 v Johannesburgu v Južni Afriki. Cilj CITES je zagotoviti, da mednarodna trgovina s prosto živečimi živalskimi in rastlinskimi vrstami ne bi ogrozila njihovega preživetja v naravnem okolju. CITES ureja mednarodno trgovino z več kot 35 000 rastlinskimi in živalskimi vrstami, ki jih taka trgovina ogroža ali bi jih lahko ogrozila. Konferenca pogodbenic (CoP) CITES je upravljavski organ Konvencije, ki se po navadi sestane vsaka tri leta.

Pogodbenice CITES bodo na CoP 17 razpravljale in odločale o predlogih za (i) spremembe dodatkov I in II h Konvenciji ter (ii) interpretacijo in izvajanje Konvencije. Veliko točk na dnevnem redu CoP 17 je rezultat dela v obdobju med sejami, ki se je začelo na prejšnjih CoP in so ga izvajali odbor za živali, odbor za rastline in stalni odbor CITES. Druge točke dnevnega reda so vključile pogodbenice CITES. EU in njene države članice so 26. aprila 2016 sekretariatu CITES predložile več predlogov v zvezi z resolucijami in sklepi ter tudi predlogov za spremembo dodatkov h Konvenciji CITES za vključitev na dnevni red CoP 17. Dnevni red CoP 17 CITES skupaj zajema 180 točk.

Unija je postala pogodbenica Konvencije julija 2015. Konvencija se v Evropski uniji izvaja z Uredbo Sveta (ES) št. 338/97 o varstvu prosto živečih živalskih in rastlinskih vrst z zakonsko ureditvijo trgovine z njimi in povezanimi uredbami Komisije. Glede na pristojnosti Unije na področju trgovine in okolja ter ob upoštevanju posledic sklepov, ki jih je sprejela konferenca pogodbenic za izvajanje Uredbe Sveta (ES) št. 338/97, je treba sprejeti stališče Unije o predlogih, predloženih na konferenci.

V tem dokumentu je opredeljen predlog Komisije za stališče EU o točkah dnevnega reda CoP. Ta predlog je v skladu z ambiciozno politiko EU za varovanje biotske raznovrstnosti, spodbujanje trajnostne trgovine in boj proti nezakoniti trgovini s prosto živečimi vrstami, kakor je zlasti izraženo v strategiji EU za biotsko raznovrstnost, strategiji EU „Trgovina za vse“, skupni ribiški politiki EU, akcijskih načrtih EU proti nezakoniti trgovini s prosto živečimi vrstami ter za ohranjanje in upravljanje morskih psov ter ob upoštevanju študije z naslovom „Larger than Elephants. Input for an EU strategic Approach to a wildlife conservation in Africa“ (Več kot samo sloni – prispevki za evropski strateški pristop k ohranjanju prosto živečih vrst v Afriki), ki jo je financirala EU.

2.PRAVNA PODLAGA, SUBSIDIARNOST IN SORAZMERNOST

Postopkovna pravna podlaga za predlagani sklep Sveta je člen 218(9) PDEU, ki je ustrezna podlaga za akt o opredelitvi stališča EU v „organu, ustanovljenem [z mednarodnim] sporazumom“ (kot je CoP CITES), kadar ta organ sprejema akte s pravnim učinkom.

Vsebinska pravna podlaga sta člen 207 in člen 192(1) PDEU, glede na to, da so ukrepi, dogovorjeni v okviru Konvencije CITES, ki sicer zasledujejo okoljski cilj, večinoma trgovinski.

3.REZULTATI POSVETOVANJ Z ZAINTERESIRANIMI STRANMI IN OCEN UČINKA

Komisija je v rednih stikih z zainteresiranimi stranmi, ki imajo interes za vprašanja, ki jih zajema Konvencija CITES, kot so okoljske nevladne organizacije, poslovni sektorji, vključeni v trgovino s proizvodi iz prosto živečih vrst, in lovske organizacije. Službe Komisije so imele 23. maja 2016 posebno posvetovanje z zainteresiranimi stranmi, na katerem so lahko te predstavile svoja stališča o zadevah, o katerih se bo razpravljalo na CoP 17 CITES. Službe Komisije so 24. maja 2016 neuradno zasedale s strokovnjaki držav članic ter z njimi razpravljale o zadevah, o katerih bodo razpravljali na konferenci pogodbenic. Komisija je pri pripravi predlaganega sklepa Sveta ustrezno upoštevala prispevke zainteresiranih strani in strokovnjakov držav članic.

Mnenj drugih strokovnjakov, kot je analiza vseh predlogov, predloženih za CoP 17 CITES, ki so jo pripravili sekretariat CITES, IUCN in TRAFFIC, ter mnenja strokovne svetovalne skupine FAO za oceno predlogov o spremembi uvrstitve vrst na seznam CITES ni bilo mogoče upoštevati, ker niso bila pravočasno na voljo za predlog Komisije, vendar bi jih bilo treba v celoti upoštevati, ko se bo o predlogu razpravljalo z državami članicami v Svetu.

Spremembe dodatkov h Konvenciji CITES se morajo kazati v pravnem redu EU z ustreznimi spremembami Uredbe Sveta (ES) št. 338/97. S tem bodo uvedene ali odpravljene omejitve za izvoz iz EU, uvoz vanjo in trgovino znotraj nje z vrstami, ki jih te spremembe zadevajo. Obseg in vrednost trgovine, ki je povezana z EU in na katero lahko vplivajo predlogi za spremembo dodatkov h Konvenciji CITES, predloženi na CoP 17 CITES, sta omejena, zato bodo socialno-ekonomski in upravni stroški njihovega izvajanja skromni.

4.PRORAČUNSKE POSLEDICE

EU mora kot pogodbenica zagotoviti letni prispevek za skrbniški sklad CITES. Ta prispevek se bo spreminjal na podlagi sklepov razprav CoP 17 CITES o proračunu za obdobje 2017–2019. Letni prispevek EU za leto 2016 je znašal 140 000 EUR in je bil pokrit z razpoložljivimi finančnimi sredstvi.

5.DRUGI ELEMENTI

Številni dokumenti za CoP 17 CITES niso bili na voljo dovolj zgodaj, da bi Komisija v tem trenutku predlagala stališče Unije (zlasti delovni dokumenti – glej Prilogo II(1) k temu dokumentu). Komisija zato predlaga, da bi bilo stališče o teh zadevah za dokumente, ki so na voljo šele med zasedanjem CoP, v skladu s členom 2 osnutka sklepa Sveta predstavljeno med razpravami delovne skupine Sveta na podlagi ocene Komisije ali na 17. zasedanju konference pogodbenic.





2016/0200 (NLE)